KOMISIJOS REGLAMENTAS (EB) Nr. 2104/2004
2004 m. gruodžio 9 d.
nustatantis Tarybos reglamento (EB) Nr. 639/2004 dėl atokiausiuose Bendrijos regionuose registruoto žvejybos laivyno valdymo įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (1), ypač į jo 11 straipsnio 5 dalį,
atsižvelgdama į 2004 m. kovo 30 d. Tarybos reglamentą (EB) Nr. 639/2004 dėl atokiausiuose Bendrijos regionuose registruoto žvejybos laivyno valdymo (2), ypač į jo 1 straipsnio 2 dalį ir 4 straipsnio 3 dalį,
kadangi:
(1)
Reglamentas (EB) Nr. 639/2004 numato iki 2006 m. gruodžio 31 d. galiojančias nukrypti leidžiančias nuostatas atokiausiuose Bendrijos regionuose registruotų žvejybos laivynų vadybai. Šios nukrypti leidžiančios nuostatos taikomos įtraukimo į žvejybos laivyną ir pasitraukimo iš žvejybos laivyno tvarkai, numatytai 2002 m. gruodžio 20 d. Tarybos reglamente (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrijos žuvininkystės politiką, bei Tarybos reglamente (EB) Nr. 2792/1999 numatytai pagalbai laivyno atnaujinimui ir modernizavimui (3).
(2)
Reglamentas (EB) Nr. 639/2004 numato, kad specialūs atskaitos lygiai atokiausių regionų Prancūzijos ir Portugalijos žvejybos laivynų segmentams yra nustatomi 2002 m. Daugiametėse valdymo programose IV (MAGP IV).
(3)
Specialūs atskaitos lygiai Kanarų salose turėtų būti nustatomi remiantis MAGP IV programos tikslų nustatymui taikytais metodais, atsižvelgiant į atitinkamų laivynų žvejybos galimybes. Šiuo tikslu Žuvininkystės mokslo, technikos ir ekonomikos komitetas (toliau - ŽMTEK) 2004 m. kovo-balandžio mėn. posėdžio ataskaitoje pateikė nuomonę apie žvejybos galimybes Kanarų saluose įregistruotiems laivynams. Be to, Ispanija ir Europos Komisija ištyrė žvejybos galimybes Kanarų saluose įregistruotiems ir dvišalių arba daugiašalių susitarimų pagrindu veikiantiems laivynams. Komisijos nuomone, nė vienas iš šių tyrimų ir ataskaitų neparodo galimybių plėsti šiuo metu Kanarų salose įregistruotą laivyną.
(4)
Pagal 2003 m. rugpjūčio 12 d. Komisijos reglamentą (EB) Nr. 1438/2003, nustatantį Tarybos reglamento (EB) Nr. 2371/2002 (4) III skyriuje išdėstytas Bendrijos laivyno politikos įgyvendinimo taisykles, valstybės narės turi metiniame pranešime pateikti informaciją apie pasikeitimus atokiausiuose regionuose registruotame žvejybos laivyne.
(5)
Komisija atsižvelgė į savo deklaraciją, padarytą vykstant 2004 m. kovo 30 d. Tarybos posėdžiui (5) dėl Reglamento (EB) Nr. 639/2004 įgyvendinimo taisyklių ir ypač dėl tinkamiausio žvejybos laivyno segmentavimo, atsižvelgiant į žvejybos rūšis, mokslininkų nuomonę apie nurodytus išteklius ir vienodų sąlygų taikymą tuose pačiuose plotuose žvejojantiems laivynams.
(6)
Šis reglamentas turėtų įsigalioti Reglamento (EB) Nr. 639/2004 įsigaliojimo dieną.
(7)
Šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Specialūs atskaitos lygiai
Atokiausiuose Prancūzijos, Portugalijos ir Ispanijos regionuose registruotų žvejybos laivynų specialūs atskaitos lygiai yra nustatyti priede laivyno dalimis.
Šie specialūs atskaitos lygiai yra maksimalūs pajėgumo lygiai, išreikšti GT ir kW, kuriuos valstybėms narėms leidžiama priimti įtraukiant į laivyną pagal nukrypti nuo Reglamento (EB) Nr. 2371/2002 13 straipsnio reikalavimų leidžiančią nuostatą.
2 straipsnis
Specialių atskaitos lygių priežiūra
Kiekvieno laivyno segmento, minimo 1 straipsnyje, atskaitos lygis tonažu ir galia po 2002 m. gruodžio 31 d. yra lygus atskaitos lygiui, nustatytam priede šiam sumažintam segmentui, t. y. šio segmento laivų, pašalintų iš laivyno po 2002 m. gruodžio 31 d. taikant valstybės pagalbos programas, atskaitos lygiui tonažu ir galia.
3 straipsnis
Atskaitos lygių sustiprinimas
Komisija iki 2006 m. gruodžio 31 d. apskaičiuoja kiekvienai valstybei narei GT ir kW pajėgumų sumą atokiausiuose regionuose registruotiems žvejybos laivynams ir laivynų padidėjimo apimtis, nuspręstas remiantis Reglamento (EB) Nr. 639/2004 2 straipsniu ir šiuo metu dar neregistruotas.
Ši suma pridedama prie žemyninės dalies laivyno atskaitos lygio. Gautas rezultatas nuo 2007 m. sausio 1 d. sudaro valstybės narės žvejybos laivyno atskaitos lygį.
4 straipsnis
Dalyvavimas metiniuose raportuose
Metinėje ataskaitoje, numatytoje pagal Reglamento (EB) Nr. 1438/2003 12 straipsnį, suinteresuotos valstybės narės praneša apie atokiausiuose regionuose įregistruotų žvejybos laivynų kaitą.
Duomenys apie 2003 metus įtraukiami į 2004 metų ataskaitą.
5 straipsnis
Įsigaliojimas
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis yra taikomas nuo 2003 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. gruodžio 9 d.